Title: ประกาศการรถไฟแห่งประเทศไทย เรื่อง การออกพันธบัตรของการรถไฟแห่งประเทศไทย พ.ศ. 2528 ครั้งที่ 1

ประกาศการรถไฟแห่งประเทศไทย

ประกาศการรถไฟแห่งประเทศไทย
เรื่อง
การออกพันธบัตรของการรถไฟแห่งประเทศไทย
พ.ศ. ๒๕๒๘ ครั้งที่ ๑[๑]

อาศัยอำนาจตามความในมาตรา
๙ (๕) ภายใต้วัตถุประสงค์ของมาตรา ๖ แห่งพระราชบัญญัติการรถไฟแห่งประเทศไทย พ.ศ.
๒๔๙๔ และโดยความเห็นชอบของคณะรัฐมนตรี ผู้ว่าการรถไฟแห่งประเทศไทยจึงขอประกาศให้ทราบว่า

ข้อ ๑ 
การรถไฟแห่งประเทศไทยจะทำการกู้ยืมเงินโดยวิธีออกพันธบัตร

ข้อ ๒ 
พันธบัตรนี้มีชื่อเรียกว่า พันธบัตรของการรถไฟแห่งประเทศไทย
พ.ศ. ๒๕๒๘ ครั้งที่ ๑

ข้อ ๓ 
พันธบัตรนี้กระทรวงการคลังเป็นผู้ค้ำประกันเงินต้นและดอกเบี้ย

ข้อ ๔ 
พันธบัตรนี้เป็นพันธบัตรชนิดระบุชื่อผู้ถือ 

ข้อ ๕ 
พันธบัตรนี้มีมูลค่าที่ออกรวม ๒๐๐ ล้านบาท (สองร้อยล้านบาทถ้วน)
แบ่งออกเป็นจำนวน ๒๐๐,๐๐๐ หน่วย (สองแสนหน่วย) โดยมีมูลค่าหน่วยละ ๑,๐๐๐ บาท
(หนึ่งพันบาทถ้วน) 

ข้อ ๖ 
พันธบัตรนี้มีกำหนดไถ่ถอนพันธบัตรเมื่อครบ ๑๐ ปี นับแต่วันออกพันธบัตร
เป็นการไถ่ถอนครั้งเดียวเต็มจำนวนที่ออก

ข้อ ๗ 
วันออกพันธบัตรคือวันที่ ๙ เดือนตุลาคม พ.ศ. ๒๕๒๗

ข้อ ๘ 
วันไถ่ถอนพันธบัตรคือวันที่ ๙ เดือนตุลาคม พ.ศ. ๒๕๓๗
แต่ถ้าตรงกับวันหยุดทำการของการรถไฟแห่งประเทศไทยหรือวันหยุดทำการของธนาคารพาณิชย์ก็ให้เลื่อนเป็นวันเปิดทำการถัดไป

ข้อ ๙ 
ผู้ถือพันธบัตรจะได้รับดอกเบี้ยในอัตราร้อยละ ๑๓ ต่อปี
คำนวณจากมูลค่าของพันธบัตร โดยเริ่มคำนวณจากวันออกพันธบัตรถึงวันไถ่ถอนพันธบัตร
การคำนวณดอกเบี้ยใช้หลักเกณฑ์หนึ่งปีมี ๓๖๕ วัน 

ข้อ ๑๐ 
การรถไฟแห่งประเทศไทยจะชำระดอกเบี้ยให้แก่ผู้ถือพันธบัตรตามกำหนดการดังนี้ 
๑๐.๑
ดอกเบี้ยงวดแรก ชำระในวันที่ ๑๕ เดือนมีนาคม พ.ศ. ๒๕๒๘ 
๑๐.๒
ดอกเบี้ยงวดต่อไปชำระทุกๆ ๖ เดือน ทุกๆ วันที่ ๑๕ เดือนมีนาคม และวันที่ ๑๕
เดือนกันยายน 
๑๐.๓
ดอกเบี้ยงวดสุดท้ายชำระพร้อมกับต้นเงินของพันธบัตร ณ วันไถ่ถอนพันธบัตร 
๑๐.๔
ถ้าวันครบกำหนดชำระดอกเบี้ยดังที่ระบุในข้อ ๑๐.๑ และ ๑๐.๒
ตรงกับวันหยุดทำการของการรถไฟแห่งประเทศไทย
หรือวันหยุดทำการของธนาคารพาณิชย์ก็ให้เลื่อนไปชำระในวันเปิดทำการถัดไป 

ข้อ ๑๑ 
การโอนกรรมสิทธิ์ หรือการจำนำพันธบัตรนี้จะต้องนำพันธบัตรไปจดทะเบียนการโอนกรรมสิทธิ์หรือการจำนำที่บริษัทเงินทุนหลักทรัพย์กรุงเทพธนาทร
จำกัด ซึ่งได้รับแต่งตั้งให้เป็นนายทะเบียนและตัวแทนจำหน่ายเงินของพันธบัตรนี้

ข้อ ๑๒ 
บริษัทเงินทุนหลักทรัพย์กรุงเทพธนาทร จำกัด
ในฐานะนายทะเบียนและตัวแทนจ่ายเงินของพันธบัตรนี้จะประกาศปิดสมุดทะเบียนพักการโอนกรรมสิทธิ์พันธบัตรเป็นระยะเวลาสองสัปดาห์ก่อนครบกำหนดวันชำระดอกเบี้ยตามข้อ
๑๐ และวันไถ่ถอนพันธบัตรตามข้อ ๘ 

ข้อ ๑๓ 
พันธบัตรนี้มิให้ถือว่าฉบับใดสมบูรณ์ เว้นแต่พนักงานการรถไฟแห่งประเทศไทย
ซึ่งผู้ว่าการรถไฟแห่งประเทศไทยแต่งตั้งขึ้น โดยประกาศในราชกิจจานุเบกษา
ได้ลงลายมือชื่อกำกับในพันธบัตรฉบับนั้นร่วมกับนายทะเบียนพันธบัตรแล้ว 

ข้อ ๑๔ 
พันธบัตรนี้จำหน่ายแก่บุคคลทั่วไปไม่จำกัดประเภทบุคคลและสัญชาติ โดยจำหน่าย
ณ วันออกพันธบัตร หน่วยละ ๑,๐๐๐ บาท (หนึ่งพันบาทถ้วน) โดยวิธีเปิดให้จองซื้อก่อนวันออกพันธบัตร

ข้อ ๑๕ 
การรถไฟแห่งประเทศไทยมอบหมายให้บริษัทเงินทุนหลักทรัพย์กรุงเทพธนาทร จำกัด
เป็นผู้รับผิดชอบในการจัดจำหน่ายและประกันการจำหน่ายพันธบัตรนี้ และจัดการอื่นๆ
ที่จำเป็นเพื่อผลประโยชน์ในการนี้ 

ข้อ ๑๖ 
รายละเอียดขั้นตอน วิธีการ และหมายกำหนดการเปิดให้จองซื้อพันธบัตรนี้
ตลอดจนขั้นตอนและวิธีการจัดสรร
และวิธีการการชำระเงินคืนแก่ผู้จองซื้อพันธบัตรในกรณีไม่ได้รับสิทธิในการจัดสรรให้จองซื้อพันธบัตรหรือได้รับจัดสรรในการจองซื้อพันธบัตรไม่เต็มตามความประสงค์
ให้เป็นหน้าที่ของบริษัทเงินทุนหลักทรัพย์กรุงเทพธนาทร จำกัด เป็นผู้กำหนด 

ข้อ ๑๗ 
การรถไฟแห่งประเทศไทยจะส่งมอบใบพันธบัตรให้แก่ผู้ถือพันธบัตรภายในกำหนดหนึ่งเดือน
นับแต่วันออกพันธบัตร

ประกาศ ณ วันที่ ๕
ตุลาคม พ.ศ. ๒๕๒๗
บันยง  ศรลัมพ์
ผู้ว่าการรถไฟแห่งประเทศไทย

ณัฐดนัย/พิมพ์
๒๓ พฤศจิกายน ๒๕๕๐
สุนันทา/ตรวจ
๒๗ ธันวาคม ๒๕๕๐
ณัฐดนัย/แก้ไข
๗ มกราคม ๒๕๕๑
จุฑามาศ/ปรับปรุง
๓ กันยายน ๒๕๕๗

[๑] ราชกิจจานุเบกษา
เล่ม ๑๐๑/ตอนที่ ๑๖๑/ฉบับพิเศษ หน้า ๒๗/๗ พฤศจิกายน ๒๕๒๗